carohd/mindhelper huggingface dataset:
Jeg er blevet vild med en, hvad gør jeg?
Kategori: Forelskelse
Alder: 15
Dato: 2022-08-28T13:48:34.000Z

Sp\u00f8rgsm\u00e5l:
Jeg er vild med en der hedder k hvad gør jeg?

Svar:
Forelskelse kan være mega dejligt og spændende. Men det kan også gøre en helt forvirret og i tvivl om, hvad man skal gøre. Derfor er jeg også glad for, at du har skrevet herind, og fortalt om det.



Jeg har slettet et navn fra dit spørgsmål. Det er for at du kan være sikker på, at være anonym. Det håber jeg er okay.



Hvad gør jeg?



Du spørger hvad du skal gøre, nu når du er blevet vild med en. Jeg tror at mange unge, som har prøvet at være forelskede, har stillet det samme spørgsmål. For tit bliver man måske lidt ekstra nervøs, og vil gerne gøre det helt rigtige, når der er en, som man synes er sød. Og skal man spørge, om de vil ses? Eller prøve at fortælle dem, hvordan man har det?



Der findes ikke noget rigtigt eller forkert svar på, hvad der er bedst at gøre, når der er en man er blevet vild med. For det vigtigste er, at gøre det, som føles rigtigt for en - og det kan være ret forskelligt, fra person til person. For nogle vil det være, at tale mere med personen, og lære dem bedre at kende. For andre føles det mest rigtigt, at fortælle den de er vild med, hvordan de føler. Og nogle, har det måske bedst med, ikke at gøre noget anderledes, og lade forelskelse sive ud i sandet af sig selv.



Er det gengældt?



Sommetider kan det også være svært at vide, hvad man skal gøre, hvis man er i tvivl om, hvordan den anden person har det med en. Hvis du har det på den måde, kan du prøve at kigge på artiklen 15 tegn på at hun eller han også vil med dig. Måske er der nogle af tegnene, som du kan genkende? 



Man kan selvfølgelig aldrig vide med sikkerhed, om den anden person er vild med en. For det er kun personen selv, som ved det. Og der er altid en risiko for, at ens følelser ikke er gengældte. Derfor er det også helt naturligt, at synes det er lidt skræmmende, f.eks. at spørge den anden, om de kan lide en. Men på den anden side, finder man måske heller aldrig ud af det, hvis ikke man tager chancen, og springer ud i det.



Hvis du er i tvivl om, hvad der føles mest rigtigt for dig at gøre, så kan det tit hjælpe, at lave en liste med for og imod. Det lyder nok lidt skørt. Men det kan give en selv en bedre fornemmelse af, hvad man helst vil. Så du kan måske prøve, at skrive ned, hvad der taler for imod, de forskellige ting, som du kunne gøre?



Snak med dine venner



Et af mine bedste råd til dig er også, at tale med dine venner, om dine tanker. For det kan være ret rart, ikke at gå med det hele oppe i hovedet. Samtidig kan ens venner også give råd til, hvad man kan gøre. Og måske er der endda også nogle af dem, som har prøvet noget lignende.



Jeg håber, at der er noget i mit svar du kunne bruge, selvom jeg ikke kunne give dig et direkte svar på dit spørgsmål. Og så håber jeg du får mærket efter, hvad som føles rigtigt for netop dig.
Hvem skal man kontakte, hvis man oplever psykisk vold?
Kategori: Få hjælp
Alder: 17
Dato: 2022-09-21T14:11:38.000Z

Sp\u00f8rgsm\u00e5l:
Hvem skal man kontakte hvis man oplever psykisk vold på meget høj niveau? Og hvad er konsekvenserne heraf

Svar:
Det kan være svært at finde ud af, hvem man skal hive fat i, hvis man oplever psykisk vold. Derfor er det også rigtig godt, at du har skrevet herind. For så kan jeg forsøge at henvise dig til nogle af dem, som kan hjælpe.



Psykisk vold



Psykisk vold kan være rigtig hårdt og ubehageligt at opleve. Og det kan komme til udtryk på mange forskellige måder. Det kan fx være at blive latterliggjort, ydmyget eller truet og kontrolleret. Derfor kan psykisk vold også have mange forskellige konsekvenser, men mange oplever fx at deres selvværd bliver påvirket, og de bliver mere usikre på sig selv. Derfor er det også vigtigt for mig at sige, at psykisk vold aldrig er okay. Og heldigvis er der hjælp at hente. Nedenfor har jeg lavet en liste med de steder, som er gode at tage fat i, hvis man oplever psykisk vold.



Fortæl det til nogen



Men først og fremmest vil jeg råde dig til at fortælle nogen om det. Det er nemlig ikke noget, som du skal gå med selv. Så måske er der en voksen, som du kan tale med det om? Måske en forældre, en lærer, eller en helt tredje, som du er tryg ved.



Her kommer listen:



Bryd tavsheden De ved en hel masse om vold - både fysisk og psykisk og har mange års erfaring med at hjælpe og rådgive unge, som er udsat for vold. Derfor er de også rigtig gode at tage fat i, hvis man er udsat for psykisk vold. Det er helt gratis, og du kan også sagtens være anonym. De har både en brevkasse, en chat og telefonrådgivning. Åben anonym rådgivning Åben anonym rådgivning er et sted, hvor man som ung kan henvende sig og få hjælp og vejledning. Det er både gratis og anonymt. Alle kommuner har en åben anonym rådgivning, så du kan finde den der passer til der, hvor du bor ved at google Åben anonym rådgivning *din kommune*. Headspace Headspace er et sted, hvor man som ung kan komme og snakke om det, der er fylder. De frivillige, som arbejder i Headspace er vant til at snakke med unge, som har det svært. Derfor gør de også altid deres allerbedste for at hjælpe og støtte. Der findes Headspacecentre i de fleste større byer, og ellers kan du også altid fange dem på chat. 



Det er hårdt at være udsat for psykisk vold. Derfor håber jeg også rigtig meget, at der er noget i mit svar, som du kan bruge. Jeg sender en masse varme tanker din vej, og krydser fingre for, at du får snakket med nogen om, hvordan du har det. Så du kan få noget hjælp og ikke stå med alt det alene.
Efter vi har været sammen, er han begyndt at sende færre hjerter
Kategori: Kærlighed og sex
Alder: 18
Dato: 2022-09-26T13:33:59.000Z

Sp\u00f8rgsm\u00e5l:
jeg er en pige på 18 år. Jeg skriver lidt seriøst med en dreng, hvor vi altid sender hjerter. Vi har sovet sammen 2 gange, og kendt hinanden i et par år. Men efter vi har været sammen, er han begyndt at sende meget mindre hjerter. Spurgte ham om der var noget galt, men det svarede han Nej til. Hvad betyder det og hvad skal jeg gøre?

Svar:
Det kan godt være forvirrende at finde ud af, hvad det mon betyder, når fyren man skriver med pludselig sender færre hjerter. Derfor er det også rigtig fint, at du har skrevet herind til os.



Det er normalt



Når man skriver seriøst med en dreng, som man også har været sammen med, kan man godt komme til at blive rigtig opmærksom på, hvad han gør, og hvilke signaler han sender. Derfor kan man også godt komme til at tænke meget over, om han fx sender færre hjerter. Det tror jeg, at der er rigtig mange unge, som kender til, og derfor er det også helt normalt at tænke over og være lidt forvirret omkring, hvad det egentlig betyder, og hvad man skal gøre.  



Spring ud i det



Du skriver, at du har spurgt ham, om der er noget galt siden, at han er begyndt at sende færre hjerter. Mega sejt - det er noget af det allerbedste, man kan gøre, når man går med en tvivl i maven. Og det er nemlig også kun ham, som ved, hvad det betyder.



Men når jeg læser dit brev, synes jeg at det måske også lyder til, at du gerne vil have svar på, hvad han tænker om jer to. Er det mon rigtigt forstået?



For hvis det er det, så tænker jeg, at det måske er det, som du skal snakke med ham om i stedet. Jeg ved godt, at det kan være hammersvært at gøre, men lige med kærligheden er det bedste sommertider bare at springe ud i det og tage en chance. For forhåbentlig har han det på samme måde, og selv hvis han ikke har, så har du i det mindste fået afklaring.



Jeg krydser fingre for, at han også gerne vil dig, men hvis han ikke har det på samme måde, så vil jeg lige henvise dig til vores artikel Ulykkelig forelsket - sådan kommer du videre.



Snak med dine venner om det



Når man går med en masse tanker og tvivl, kan det være rigtig rart at dele dem med andre. Derfor tænker jeg også, at det kunne være en rigtig god ide, at du snakkede med dine veninder om, hvordan du har det. Måske er der også nogle af dem, som har prøvet at være i en lignende situation, og som har nogle gode råd til dig.



Girltalk



Her til sidst vil jeg også lige nævne Girltalk. Girltalk er et sted, hvor unge piger kan skrive ind og chatte om det, der fylder hos dem. Så jeg tænker, at det måske også kunne være en hjælp for dig. De frivillige som arbejder hos Girltalk er super søde og rare og gør altid deres allerbedste for at hjælpe og lytte. 



Det kan være hammerforvirrende, når den man skriver med begynder at sende færre hjerter. Derfor håber jeg også, at der er noget i mit svar, som du kan bruge. Jeg hepper på dig, og håber at du får snakket med ham fyren.
Jeg skulle ride, men så var der jagt
Kategori: Generelt
Alder: 13
Dato: 2022-10-03T09:07:29.000Z

Sp\u00f8rgsm\u00e5l:
Jeg har sku ride men så kom en jagt så jeg ikke kunne ride

Svar:
Øv! Det er surt, at der var jagt på det tidspunkt, hvor du ville ride en tur. Jeg håber at jagten snart slutter, så du kan komme ud og ride igen.



Hvis det bliver svært at komme ud at ride, så prøv at snak med dine forældre om det. Hvis du kommer på en rideskole, kan du måske også tale med nogen derude. De ved måske, hvornår der plejer at være jagt. Så kan du planlægge at ride på de tidspunkter, hvor der ikke er det.



Jeg håber at du har kunne bruge mit svar.
Hvordan får jeg min koncentration tilbage?
Kategori: Familie, Forelskelse, Skole og uddannelse
Alder: 13
Dato: 2022-10-06T17:09:59.000Z

Sp\u00f8rgsm\u00e5l:
Jeg har svært ved at koncentrere mig i mine timer, har en masse familie problemer og så er der en dreng jeg godt kan lide??
Ved ikke hvordan jeg skal få min koncentration tilbage, kan i hjælpe mig???

Svar:
Det lyder til, at der er flere ting som fylder lige nu. Derfor er jeg også glad for, at du har skrevet herind og fortalt om det.



Når hovedet er fyldt ryger koncentrationen



Du skriver, at du har en masse familieproblemer. Det er jeg ked af at høre. Det kan nemlig være ret hårdt, når der er problemer i ens familie. Det kan både gøre en ked af det og frustreret. Derfor kan man også hurtigt komme til at tænke en masse over problemerne, og måske bekymre sig.



Hvis man så oven i hatten også er blevet vild med en dreng - så tænker jeg, at det giver god mening, at hovedet er fyldt op. Det med at være blevet forelsket er nemlig noget, som kan fylde en masse. Jeg tror i hvert fald at mange unge har prøvet, at tankerne om ham eller hende den søde, kan hvirvle rundt i hovedet. For Hvad laver han lige nu?, Er han mon vild med mig? eller Hvordan kan jeg komme til at tale med ham?



Koncentration kan svinge



Det er helt normalt, at ens koncentration svinger i perioder. Så nogle gange er det nemt at fokusere. Men andre gange føles det næsten umuligt. Det kan være mega irriterende, når det er sådan. Men for det meste kommer koncentrationen tilbage igen af sig selv.



Hvis du gerne vil læse mere om koncentration, og hvad man kan gøre. Så kan det være at der er lidt råd at hente i artiklen Svært ved at koncentrere dig? 11 tips til at få lavet dine lektier.



Få tankerne ud af hovedet



Jeg kommer også til at tænke på, om du taler med nogen, om familieproblemerne? Ellers er mit bedste råd, at gøre det. For tit fylder tankerne og følelserne ikke nær så meget, når man deler dem med andre. Og derfor kan det måske også hjælpe på koncentrationen, at snakke det igennem med en, du er tryg ved. Det kan for eksempel være med en forældre, en sød lærer, eller en helt tredje voksen. Det vigtigste er ikke hvem du taler med, men at du ikke går med det alene.



Når man er blevet vild med en dreng, kan det også være rart, at tale med nogen om det. For så kan man både høre hvad de tænker. Og måske har de selv prøvet at være forelsket, og så kan man tale lidt om det. Så måske har du en god ven, veninde, eller storesøskende, som kunne være god at tale med?



Børnetelefonen



Hvis du gerne vil tale med en voksen, som ikke lige kender dig, så kan du tage fat i Børnetelefonen. Børnetelefonen er både for børn og unge. Og de er vant til at tale om alle mulige forskellige ting. Derfor gør de også deres bedste for at lytte og støtte en. Du kan enten skrive eller ringe til dem.



Det kan være svært, når koncentrationen svigter en. Derfor håber jeg også, at der er noget i mit svar du kunne bruge. Og så krydser jeg fingre for, at du får talt med en om, hvordan du har det.
Jeg har ikke fået løn for en 11 timers prøvevagt
Kategori: Svære følelser og tanker
Alder: 20
Dato: 2022-10-10T10:46:58.000Z

Sp\u00f8rgsm\u00e5l:
Jeg er for nyligt blevet afskedet fra mit arbejde efter 1 prøvevagt der varede næsten 11 timer på en bar, men efter afskedelsen, skrev de bare god vind og har ignoreret mig i næsten en måned, når jeg har blidt i starten spurgte og rykkede for min løn. Vi har nu ramt d. 1 og jeg tænker på at gå til politiet med det, da jeg endnu ikke har fået mine penge. Jeg kan dokumentere for at jeg har været på vagt i det givende tidsrum. Spørgsmålet er bare om jeg alligevel vil kunnet få noget ud af at snakke med politiet eller om det bare er Sur røv for at sige det lige ud. Jeg ved heller ikke om, hvis de skulle kunne gøre noget, om min arbejdsgiver så skal have en sidste advarsel, hvor jeg nævner politiet. Hvad synes du jeg skal gøre?

Svar:
Det lyder som en mega træls situation, du er havnet i. Derfor er jeg også glad for, at du har skrevet herind, og fortalt om det.



Det giver mening



Du skriver, at du har haft en prøvevagt på en bar, men at du ikke fik jobbet. Det kan være ret frustrerende at have arbejdet hårdt og gjort sit bedste - og så ikke få jobbet. Og når man så samtidig ikke får løn for prøvevagten, kan det godt føles som et slag i maven. Jeg tænker at de fleste ville blive ærgerlige. Og måske føle, at det var ret uretfærdigt. For som regel vil man gerne have noget for den tid, man har brugt og de kræfter, man har lagt i arbejdet. Derfor giver det også god mening, at du er vred og irriteret lige nu.



Hvad kan du gøre?



Du skriver, at du har tænkt på at kontakte politiet, fordi dem fra arbejdet har ignoreret dine beskeder. Jeg forstår godt, at du får lyst til at gøre noget. For det kan føles ret provokerende at blive ignoreret. Men jeg tror desværre ikke, at det er noget, som politiet kan hjælpe med.



Der er desværre en del restauranter og barer som har et system med prøvevagter, som er ulønnede. Jeg kommer derfor også til at tænke på, om du har en kontrakt, hvor der står, at du skal have løn for prøvevagten? Jeg er langt fra specialist i jura, men hvis du ikke har en kontrakt som siger, at du skal have løn for vagten, så tror jeg desværre ikke der er så meget at gøre. 



Hvis du har en kontrakt hvor der står, at du skal have løn for din prøvevagt, så kan du måske prøve at tage fat i De jurastuderendes retshjælp. Jeg ved ikke så meget om den hjælp de tilbyder, eller om deres kontorer ligger tæt på, hvor du bor. Men du kan evt. prøve at google lidt rundt og læse op på det. Måske de kan hjælpe dig med at finde ud af, om der er noget du kan gøre.



Tal om det



Det kan være en ret stor kamel at sluge, ikke at få løn for en prøvevagt. Men sommetider er man uheldig at havne i en situation, hvor det er nødvendigt. Når det er sådan, er noget af det bedste man kan gøre, at tale med nogen om vreden og frustrationen. For følelserne kan godt bygge sig op, hvis man går og holder dem inde. Så måske har du en ven, en forældre, eller en helt tredje, som du kan tale med?



Jeg håber at der er noget i mit svar du har kunne bruge.
Vi er i gang med at skrive en artikel om spiseforstyrrelser og selvskade
Kategori: Skole og uddannelse
Alder: 13
Dato: 2022-10-05T08:50:02.000Z

Sp\u00f8rgsm\u00e5l:
vi kommer fra en skole og går i 7 klasse. Vi er i gang med at skrive en artikel om spiseforstyrrelse og selvskade og vi ville gerne spørge jer om i har en person der har oplevet det og som vi måske må tale med. Vi ville også spørger jer om vi kunne have et kort interview med en af jeres psykologer.



Vi håber i kan hjælpe os.

Svar:
Jeg har slettet jeres navne og oplysningerne om jeres skole, så I kan være helt anonyme. 



Det lyder som et hammerspændende artikel, I er ved at skrive. Her i brevkassen kan vi dog desværre ikke svære på spørgsmål til skoleopgaver. Men held og lykke med skrivning og rigtig god arbejdslyst!
Hvilke vitaminer skal jeg tage?
Kategori: Få hjælp
Alder: 15
Dato: 2022-10-28T11:10:58.000Z

Sp\u00f8rgsm\u00e5l:
Jeg er en 15-årig pige, snart 16, og jeg bor i Grønland.
Jeg er lige startet på gymnasiet i år, og det har været en hård start, jeg har svært ved at fokusere og huske. Jeg græder ofte, når jeg kommer hjem og låser mig inde på mit værelse. Jeg har taget meget på, fordi jeg spiser uafbrudt, så jeg begynder at være utilfreds med min egen krop.
Jeg har også svært ved at huske ting og glemmer meget, sådan har jeg aldrig været så det er svært at snakke om.
Så jeg vil meget gerne spørge til råds og vil gerne vide hvilke vitaminer jeg skal tage, jeg får ikke vitaminer til daglig fordi jeg ikke ved hvilke jeg skal tage.

Svar:
Vi har fået et spørgsmål fra en ung, som minder meget om dit. Derfor kommer jeg til, at tænke på, om det mon også er dig? 



I mit svar forsøger jeg at komme med noget hjælp, til når man har det svært og ikke har noget energi, så jeg vil råde til at tage et kig på det svar.
Vi vil gerne stille jer nogle spørgsmål, fordi vi er med i en aviskonkurrence
Kategori: Skole og uddannelse
Alder: 13
Dato: 2022-10-31T14:33:29.000Z

Sp\u00f8rgsm\u00e5l:
Hej Vi er tre piger der går i 7. klasse. Vi håber I kan hjælpe os med noget. Vi vil gerne stille jer nogle spørgsmål omkring stress og pres, fordi vi er med i en aviskonkurrence. Vores spørgsmål er: Hvad gør I for at folk med stress eller pres får det bedre? Vil I gerne gøre noget anderledes eller ændre på den måde I hjælper folk med stress eller pres? Vil I gerne sørge for at folk med stress eller pres for den hjælp de har brug for? Tænker I tit over at der er mange folk med stress eller pres?

Svar:
Jeg har lige slettet et par oplysninger, så I kan være helt sikre på at være anonyme. 



Det lyder som en helt vildt spændende aviskonkurrence, som I er med i! Men her i brevkassen besvarer vi desværre ikke spørgsmål om skoleopgaver, men måske er der er noget i vores artikler om stress og pres, som I kan bruge`? 



God artikelskrivning!